**Voievozi din lemn**

*MarianP*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Voievozi din lemn

Căutând izvor de vânt, împletind apă cu piatră

Dau de lumea amuţită a nălucilor de lemn

Ce-n trăsuri de-amărăciune şi în schit cu jale-n vatră

Îşi înalţă mânăstiri scrijelind pe veacuri semn.

Înfigând în vămi apuse strigăte de vindecare

Şi-n tăceri de frunze frânte rugile din paraclis,

Voievozi din lemn sărută dimineţile precare

Şi îşi plâng de noapte bună câte-un frate ce-i ucis.

Au fost secole şi evuri de zăpezi însângerate

Când din clopote de trupuri veşniciei au fost scut

Voievozi din lemn asudă din inelele crestate

Când sentinţe mercantile duc securile în rut.

Au purtat pe umeri vină când din cer cădea arţag

Peste stepele din satul hăituit de cotropiri,

Şi au fost podea la hău în colibe tari de fag,

Dar acum sunt sacrilegiul unor laşi şi unor zbiri.

Stau aliniaţi la poale despuiaţi de amintiri

Nu e nimeni cu tămâie să le ‘nalţe ruguri demne

Voievozi din lemn se pleacă.Şi cu aşchii în priviri

Pier în urna lăcomiei voievozilor de lemne.

S-a mai pomenit vreodat’, muntele e smârc pustiu

Căci în frunză clocotită s-au înfipt sfori şi topoare,

Voievozi din lemn nu plâng, dezbrăcaţi de anteriu,

Sunt mai vii în trup ciuntit decât cei ce au cosoare.

Ram foşnit din brazi şi ulmi încropind de dor litanii

Se amestecă cu cerul, şi-o răcoare lasă semne

Domnitori din lemn doinesc printre rugi şi epifanii,

Chiar de miruiesc din cetini vânzătorilor de lemne.

Marian Puscasiu

Iulie 2015